যাদবপুর বিশ্ববিদ্যালয়ে ছাত্রভোট এখনই নয় বলে জানিয়ে দিল রাজ্য সরকার। বৃহস্পতিবার বিশ্ববিদ্যালয় কর্তৃপক্ষকে চিঠি দিয়ে সরকারের তরফে এই সিদ্ধান্তের কথা জানানো হয়। সরকারের এই সিদ্ধান্তের প্রতিবাদে আন্দোলন শুরু করলেন বিশ্ববিদ্যালয়ের পড়ুয়ারা।
বিশ্ববিদ্যালয়ের কর্মসমিতির বৈঠকে মঙ্গলবার ঠিক হয়েছিল, আগামী মাসেই তিনটি ফ্যাকাল্টির ছাত্র সংসদ নির্বাচন করতে চেয়ে রাজ্যকে চিঠি দেওয়া হবে। যাদবপুরের উপাচার্য সুরঞ্জন দাসকে এদিন উচ্চশিক্ষা দফতরের তরফে একটি চিঠি পাঠানো হয়। চিঠির বক্তব্য, কর্মসমিতির বৈঠকের সিদ্ধান্তটি সংবাদমাধ্যম সূত্রে জানা গিয়েছে। ফেব্রুয়ারিতে মাধ্যমিক, উচ্চমাধ্যমিক-সহ বিভিন্ন পরীক্ষা শুরু হওয়ার কথা। সেসময় অপ্রীতিকর ঘটনা এড়াতে উচ্চশিক্ষা দফতর গত ২৬ নভেম্বর রাজ্যের অধীনস্থ বিশ্ববিদ্যালয়গুলিতে নির্বাচন স্থগিত রাখার নির্দেশ দিয়েছিল। তা  প্রতিটি বিশ্ববিদ্যালয়ের ক্ষেত্রেই প্রযোজ্য। যাদবপুর ব্যতিক্রম নয়। এই চিঠিকে কার্যত ‘তিরস্কার’ বলেই মনে করছে বিশ্ববিদ্যালয়ের একাংশ। পরবর্তী পদক্ষেপ ঠিক করতে আজ, শুক্রবার কর্মসমিতির জরুরি বৈঠক ডেকেছেন কর্তৃপক্ষ। রেজিস্ট্রার প্রদীপকুমার ঘোষ এদিন বলেন, ‘‘সরকারের চিঠি পেয়েছি। কাল কর্মসমিতিতে আলোচনা হবে।’’
নির্বাচনের দাবিতে বিশ্ববিদ্যালয়ের প্রধান প্রশাসনিক দফতর অরবিন্দ ভবনের সামনে এদিন বিক্ষোভ দেখায় ছাত্রসংগঠন এসএফআই, ফ্যাস, ডিএসও, আইসা এবং ডিএসএফ। কলা বিভাগের ছাত্র সংসদের সাধারণ সম্পাদক শ্রমণ গুহের কথায়, ‘‘যাদবপুরে কখনও ভোটকে কেন্দ্র করে অপ্রীতিকর ঘটনা ঘটেনি। স্বশাসিত বিশ্ববিদ্যালয়ে নির্বাচন হতেই পারে।’’ ভোটের দাবিতে আজ, শুক্রবার ক্যাম্পাসে মিছিল ও কর্মসমিতির বৈঠক চলাকালীন অরবিন্দ ভবনের বাইরে অবস্থানের ডাক দিয়েছে ছাত্র সংসদগুলি।
শিক্ষামহলের একাংশের মতে, উচ্চশিক্ষা দফতরের নির্দেশের প্রেক্ষিতে যাদবপুরে ছাত্রভোট করানো কার্যত অসম্ভব। বিশ্ববিদ্যালয়ের এক আধিকারিকের কথায়, ‘‘সরকারি নির্দেশ সকলের ক্ষেত্রেই প্রযোজ্য। যাদবপুরের বিশেষ কোনও ছাড় পাওয়া মুশকিল।’’